CELEX: C2004/251/46
Language: sk
Date: 2004-10-09 00:00:00
Title: Vec T-286/04: Žaloba podaná dňa 9. júla 2004: Spojené kráľovstvo Veľkej Británie a Severného Írska proti Komisii Európskych spoločenstiev

9.10.2004   
            
            
               SK
            
            
               Úradný vestník Európskej únie
            
            
               C 251/25
            
         Žaloba podaná dňa 9. júla 2004: Spojené kráľovstvo Veľkej Británie a Severného Írska proti Komisii Európskych spoločenstiev
   (Vec T-286/04)
   (2004/C 251/46)
   Jazyk konania: angličtina
   Spojené kráľovstvo Veľkej Británie a Severného Írska, v zastúpení: R. Thompson QC a S. Grodzinski Barrister - právni zástupcovia, ktorí si zvolili adresu na doručovanie v Luxemburgu, podalo 9. júla 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil článok 2 rozhodnutia Komisie č. 2004/451/ES o zúčtovaní výkazov výdavkov členských štátov financovaných Európskym poľnohospodárskym usmerňovacím a záručným fondom za rozpočtový rok 2003, oznámeného pod č. C(2004) 1699 (1), v rozsahu, v akom sa vzťahuje na výkazy Rural Payments Agency (Agentúra pre platby vidieku), Department of Agriculture nad Rural Development (Odbor pre rozvoj poľnohospodárstva a vidieka), Forestry Commission (Komisia pre lesy) a Contryside Council for Wales (Rada pre Waleský vidiek);
            
         
               —
            
            
               potvrdil, že rozhodnutie odčleniť výkazy Scottish Executive Enviroment and Rural Affairs Department (Odbor pre životné prostredie a záležitosti vidieka škótskeho ústredného orgánu výkonnej moci) je nezákonné v rozsahu, v akom sa zakladá na nesúlade s metodikou námatkových kontrol, ktorá je stanovená v usmernení č. 8 vydanom Generálnym riaditeľstvo VI Komisie (Poľnohospodárstvo) v júli 1998;
            
         
               —
            
            
               uložil Komisiu Európskych spoločenstiev náhradu trov konania.
            
         Žalobné dôvody a hlavné tvrdenia
   Rozhodnutie Komisie č. 2004/451 bolo prijaté na základe nariadenia Rady (ES) č. 1258/1999 (2) o financovaní spoločnej poľnohospodárskej politiky. V spornom článku 2 Komisia rozhodla o odčlenení výkazov platobných agentúr (okrem iných), ktoré uvádza žalobca a o tom, že tieto budú predmetom budúceho zúčtovacieho rozhodnutia.
   Žalobca tvrdí, že pokiaľ ide o tieto agentúry, rozhodnutie o odčlenení ich výkazov bolo urobené výlučne alebo hlavne na základe toho, že metodika námatkových kontrol používaná National Audit Office (Národný kontrolný úrad) Spojeného kráľovstva pri príprave správy o audite a certifikátov pre výkazy za rok 2003, bola iná, než špecifická metodika námatkových kontrol navrhovaná v usmernení č. 8.
   Na podporu svojej žaloby žalobca predovšetkým uvádza, že Komisia nemá právomoc vyžadovať od národných certifikačných orgánov, aby prispôsobili svoju metodiku metodike stanovenej v usmernení, ak zároveň uznáva, že kritériá stanovené v nariadení č. 1258/99, ako aj v nariadení č. 1663/1995 (3) boli splnené. Žalobca ďalej tvrdí, že Komisia pochybila v posúdení právnej stránky veci v tom, že vykladala svoje usmernenie ako záväznú právnu normu. Aj v prípade, že by bolo v rozpore so žalobcovými tvrdeniami rozhodnuté, že usmernenie môže v zásade obsahovať záväznú právnu normu, žalobca namieta, že je toto usmernenie prinajmenšom obsahovo nejednoznačné a výklad Komisie je v rozpore s princípom právnej istoty. Žalobca takisto tvrdí, že vzhľadom na vývoj prípadu je správanie Komisie v snahe presadiť vlastný výklad usmernenia č. 8 v rozpore so zásadou ochrany oprávnených očakávaní. Navyše pokus Komisie kontrolovať spôsob, akým United Kingdom National Audit Office (Národný kontrolný úrad Spojeného kráľovstva) vykonáva odbornú činnosť, je podľa názoru žalobcu v rozpore so zásadou subsidiarity, ktorá je zakotvená v čl. 5 zmluvy ES a ozrejmená v čl. 3 ods. 1 nariadenia č. 1663/95. Napokon žalobca uvádza, že aj keď by Komisia tvrdila, že sporné rozhodnutie bolo založené na iných dôvodoch, takéto tvrdenie neobstojí vzhľadom na zjavný omyl v úsudku.
   
      (1)  Ú. v. EÚ L 155 z 30.4.2004, s. 129-133.
   
      (2)  Ú. v. ES L 160 z 26.6.1999.
   
      (3)  Nariadenie Komisie č. 1663/95 zo 7. júla 1995 stanovujúce podrobné pravidlá uplatňovania nariadenia Rady (EHS) č. 729/70 týkajúceho sa postupu pri zúčtovaní výkazov záručnej sekcie EPUZF.